

**Klaudije Ptolomej** ([drevni Egipat](https://hr.wikipedia.org/wiki/Drevni_Egipat), oko [85](https://hr.wikipedia.org/wiki/85). – [Aleksandrija](https://hr.wikipedia.org/wiki/Aleksandrija), oko [165](https://hr.wikipedia.org/wiki/165). pr. Kr.), poznat na hrvatskom kao **Ptolemej**, bio je [starogrčki](https://hr.wikipedia.org/wiki/Stara_Gr%C4%8Dka) ili [staroegipatski](https://hr.wikipedia.org/wiki/Stari_Egipat) [matematičar](https://hr.wikipedia.org/wiki/Matemati%C4%8Dar), [zemljopisac](https://hr.wikipedia.org/wiki/Zemljopisac), [astronom](https://hr.wikipedia.org/wiki/Astronom), [astrolog](https://hr.wikipedia.org/wiki/Astrolog) i [glazbeni teoretičar](https://hr.wikipedia.org/wiki/Teorija_glazbe) koji je živio u [Rimskom Egiptu](https://hr.wikipedia.org/wiki/Gr%C4%8Dko-rimski_period_i_Ptolemejevi%C4%87i), vjerojatno rođen u [Tebaidi](https://hr.wikipedia.org/w/index.php?title=Tebaidi&action=edit&redlink=1) u gradu zvanom Ptolemais Hermiasov, a umro u [Aleksandriji](https://hr.wikipedia.org/wiki/Aleksandrija). U djelu od 13 knjiga- Veliki matematički sustav astronomije poznatijem kao [Almagest](https://hr.wikipedia.org/w/index.php?title=Almagest&action=edit&redlink=1), prema naslovu [arapskog prijevoda](https://hr.wikipedia.org/wiki/Arapski_jezik) u kojem je sačuvano, sustavno je izložio [antičku znanost](https://hr.wikipedia.org/wiki/Anti%C4%8Dka_filozofija) o [svemiru](https://hr.wikipedia.org/wiki/Svemir) u okviru [geocentričnoga sustava](https://hr.wikipedia.org/wiki/Geocentri%C4%8Dni_sustav). Taj se sustav (**Ptolemejev sustav**) osniva na pretpostavci da se [Sunce](https://hr.wikipedia.org/wiki/Sunce), [planeti](https://hr.wikipedia.org/wiki/Planet) i [zvijezde](https://hr.wikipedia.org/wiki/Zvijezde) gibaju oko Zemlje kao nepomičnoga središta [svemira](https://hr.wikipedia.org/wiki/Svemir). Iako se zasnivala na pogrešnoj pretpostavci, ta se teorija dobro slagala s motrenjem gibanja planeta. Tek je [Kopernikovom teorijom](https://hr.wikipedia.org/wiki/Nikola_Kopernik) (1500.) Ptolemejev sustav zamijenjen [heliocentričnim sustavom](https://hr.wikipedia.org/wiki/Heliocentri%C4%8Dni_sustav). Almagest je znanstveni tekst s najduljom upotrebom, sve do početka 17. stoljeća i [Johannesa Keplera](https://hr.wikipedia.org/wiki/Johannes_Kepler%22%20%5Co%20%22Johannes%20Kepler). Ptolemej je usavršio i matematičku teoriju gibanja [Mjeseca](https://hr.wikipedia.org/wiki/Mjesec), Sunca i planeta, u boljem skladu s opažanjima, izveo teoriju [pomrčina](https://hr.wikipedia.org/wiki/Pomr%C4%8Dina) i iznio nove [geometrijske](https://hr.wikipedia.org/wiki/Geometrija) dokaze i [teoreme](https://hr.wikipedia.org/wiki/Teorem). [Hiparhov](https://hr.wikipedia.org/wiki/Hiparh) [katalog položaja zvijezda](https://hr.wikipedia.org/wiki/Zvjezdani_katalog) nadopunio je na 1022 zvijezde.

Osobit je doprinos [zemljopisnoj (geografskoj) znanosti](https://hr.wikipedia.org/wiki/Geografija) i [kartografskoj](https://hr.wikipedia.org/wiki/Kartografija) spoznaji [antičkoga svijeta](https://hr.wikipedia.org/wiki/Antika) dao djelom Geografska uputa kojim je stekao glas svjetskog učenjaka. Djelo od 8 knjiga, uključujući i karte tada poznatoga svijeta, nije sačuvano u izvorniku već u mnogim srednjovjekovnim prijepisima (prijepis Maksima Planuda na [latinskom](https://hr.wikipedia.org/wiki/Latinski_jezik), Urbinski prijepis ili Codex Urbinas Graecus iz 13. stoljeća). Na području [glazbe](https://hr.wikipedia.org/wiki/Glazba), Ptolemej je ostavio djelo O harmoniji , u kojem je sabrano najpreglednije znanje o antičkoj teoriji glazbe. Ptolemej se zalagao za dvostruke kriterije prosudbe valjanosti glazbenih djela: razumske, s pomoću matematičkih proračuna, i empirijske, na temelju sluha.